Abé aꞌkinana rawé,
uchéchigo siné simile Esusi alé Rusaleni piesta nerúgichi napu newame nile ralámuli jurío.
Tegótigame nile ꞌwe reꞌpá ilígame tegoli noligá alé weꞌká riógichi Rusaleni anilichi.
Weꞌkaná yógame nile alué tegoli napurigá moꞌimela ralámuli ꞌlige ajágamechigó.
Bilena yochi Boꞌá Simárome anilime nile,
ꞌlige aꞌbé alé yochi waꞌlú baꞌwí manígime nile napu Betsata anilime nile.
Betsátaka bilé raꞌíchali ju ebreo raꞌichálila (o arameo raꞌichálila).
Maligi ulumí rojsate netétigime jale aꞌbé alé baꞌwí manígichi.
Alué ulumí jágichi weꞌká nayume ralámuli biꞌtile ꞌwe resítiri.
Jaré tabilé maꞌchílime nile,
jaré tabilé gayéname oꞌweti jasia,
tabilé gayéname simiba,
napurigá sujírigame,
ꞌlige jaré taꞌmé nokame bochígimi saꞌpálachi.
Pe iꞌsínimi nokame nile alué baꞌwí,
pe napuꞌlige sebasa bilé ánjeli ꞌpa rewagáchika.
ꞌLige apiépiri ralámuli bajchá bajkisá alégana baꞌwichíkana napuꞌlige noká ilígichi alué baꞌwí,
yati saꞌwime nile alué ralámuli apiépiri nawilí.
Boꞌile alé bilé rió napu ꞌma baisá makué na osá naó bamí nayume nile.
Esúsika etele iꞌkilí boꞌígichi alué nayume ꞌlige machile weꞌká bamió alué nayua.
Aꞌlige Esusi rukele:
―¿Saꞌwinale mué?
ꞌLige alué nayúmeka nejele:
―Mué Waꞌlula,
alué baꞌwí nokachi tabilé ꞌwesi iꞌté napurigá neꞌchí oꞌtomela alé baꞌichí.
Neka tabilé gayena simiá ꞌlige senibí neyuro uché jaré.
Esúsika anele:
―Oꞌweti ilisi,
roꞌminá mué gemala,
ꞌlige simigá.
Pe abiéniko ꞌma saꞌwile alué nayume.
ꞌLige ꞌma roꞌminasa boꞌné gemala ꞌlige simile.
Alué rawé napu alué rió ꞌyóliru bilé rawé sawalachi nile napu alué ralámuli jurío resíbame nile.
ꞌLiko alué eꞌwélala ralámuli jurío anele alué ꞌyórigame olagá:
―Jipe raweka waꞌlú resíbulichi júkuru ꞌlige boꞌné gemala oꞌtuáká waꞌlú resíbulichi rawé tabilé nerálime niraga júkuru ramué nila nulalí.
ꞌLige alué rioka nejele:
―Alué rió napu neꞌchí saꞌwale ané neꞌchí:
«Roꞌminá mué gemala ꞌlige simigá.»
Aꞌlige rukéleru alué rió:
―¿Chieri júkó alué rió napu anile:
«Roꞌminá mué gemala ꞌlige simigá»?
Alué rió ꞌyórigame ka tabilé machile chieri níligo alué rió.
Abiéniko tané ikíligame Esúsika,
cha weꞌká rióligame alé.
Abé aꞌkinana Esusi etele alué rió alé raꞌpichí waꞌlú reꞌobachi,
ꞌlige anele:
―ꞌLa machíguru mué,
ꞌma ꞌla saꞌwígame rió júkuru mué.
Ya ꞌma pe alé si aꞌrewa cha ꞌsiá.
Tabilé aꞌresa ka mué alué chátiri ꞌnátili,
aꞌliko abéchigo cha ikimela mué.
ꞌLiko simile alué rió ꞌlige ruyele alué ralámuli jurío eꞌwélala Esusi ꞌsíligo alué rió ꞌyoa.